सारी क्लास हंस पड़ी। मैं घबरा गयी। होडीवाला सर ने लकड़ी का डस्टर मेज पर खटखटा कर क्लास को चुप किया और गम्भीर आवाज में कहा, ''तीसरी लाइन में दूसरा सीट, गो।'' होडीवाला सर गणित पढ़ाते थे जो कभी भी मेरा प्रिय विषय नहीं रहा। वे हर लड़की को मिसिबाबा और हर लड़के को रास्कल कहते। उनकी आदत थी सवाल दे देने के बाद क्लास में टहल कर हर विद्यार्थी की कापी जांचते। उनका मानना था कि सवाल हल करने का तरीका भी सही होना चाहिए। पढ़ाते वे अच्छा थे लेकिन उनकी एक आदत से क्लास की लड़कियां परेशान रहतीं। जब वे लड़कियों की कापी जांचते और सवाल सही निकलता तो कहते, ''नाउ लेट मी गिव यू आ बिग पैट।'' शाबाशी देने में वे छात्रा की पूरी पीठ पर हाथ फेरते, कुछ ऐसे कि लड़की कांप जाती। आधी छुट्टी में, कैन्टीन मे उसल पाव खाती हुई लड़कियां एक दूसरे से पूछतीं, ''होडीवाला सर पीठ में क्या ढूंढते हैं?'' सर की शैक्षिक योग्यता सिर्फ एस.टी.सी. थी। हम सबने इसका खुलासा किया था ''संडास टिकट कलेक्टर।''